钦定古今图书集成/理学汇编/文学典/第070卷 > 张在
## 钦定古今图书集成/理学汇编/文学典/第070卷 > 张在

按《渑水燕谈录》：“青州布衣张在，少能文，尤精诗，奇蹇
不遇，老死场屋。尝题兴龙寺老柏院诗云：‘南邻北舍
牡丹开，年少寻芳日几回，唯有君家老柏树，春风来
似不曾来’。大为人传诵。文潞公皇祐中镇青，诣老柏
树，访在所，题字已漫灭，公惜其不传，为大字书于东
廊之壁。”后三十馀年，当元丰癸亥，东平毕仲甫将叔
见公于洛下，公诵其诗，嘱毕往观。毕至青，访其故处，
壁已圯毁不可得，为刻于天宫石柱，又刻其故所题
之处。

按《青州府志》张在《齐乘》曰：“毕仲愈至洛，谒文潞公，公
曰：‘青州富庶，地宜牡丹，春时游乐之盛，不减洛阳。古
今人作诗者甚多，而布衣张在一绝最为可爱。其诗
曰：‘南邻北舍牡丹开，年少寻芳去复回。惟有观中老
柏树，春风来似不曾来’’。”文公为刻老柏院壁下。老柏
院在府城西北隅，今故址亦不复存矣。在盖宋之能
诗者